# Sant Miquel de les Salines

Sant Miquel de les Salines (en castellà i oficialment San Miguel de Salinas) és un municipi del sud del País Valencià que està situat a la comarca del Baix Segura.

## Geografia

Sant Miquel és el poble més elevat del Baix Segura i, com a la resta de la comarca, parlen castellà. El gentilici dels seus 6.034 habitants (cens de 2019) és santmiquelers. Els 54 km² de terme municipal baixen des de la muntanya en un seguit de rambles, barrancs i pujols fins a la planura, coneguda com El Llano on es troba el camp de les salines que és la zona de conreu.

## Història

Conserva restes romanes, i ha sigut identificada suposadament amb l'antiga Nisdomia; va pertànyer a Oriola, de la que es va segregar en 1836 després de diversos períodes de segregació i nova annexió; el terratrèmol de 1829 va destruir-la quasi per complet; a les primeries del segle xx el seu terme, que actualment té 54 km², estava constituït a poques penes per les cases i carrers del poblat, però en 1955 s'amplià a les actuals fites.

## Economia

L'economia ha romàs tradicionalment en una agricultura de secà: llegums i cereals, però des del 1955 té 296 ha de regadiu amb aigües subministrades per la Canal de Riegos de Levante mercès al transvasament Tajo-Segura. Actualment la proximitat del mar ha propiciat un auge del sector turístic que ha transformat l'economia local.

## Patrimoni local

L'església de Sant Miquel Arcàngel i la torre de Zahurdas, torre defensiva d'una antiga alqueria musulmana que avui es troba totalment derruïda, constitueixen els trets més característics del patrimoni local.

## Gastronomia

Gaspatxos, arròs amb conill, arròs pijú i putxero amb pilotes juntament amb els ametlats, mantegades, tonyes, pastes flores i relentes són els plats més estimats de la gastronomia santmiquelera.

## Política i govern
### Composició de la Corporació Municipal

El Ple de l'Ajuntament està format per 13 regidors. En les eleccions municipals de 26 de maig de 2019 foren elegits 6 regidors del Partit Socialista del País Valencià (PSPV-PSOE), 4 del Partit Popular (PP), 1 d'Adelante San Miguel (Adelante), 1 d'Esquerra Unida-Seguimos Adelante (EUPV) i 1 de Ciutadans - Partit de la Ciutadania (Cs).
Eleccions municipals de 26 de maig de 2019 - Sant Miquel de les Salines :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Juan de Dios Fresneda Arquero | 765 | 39,56% | 6 (+3) |
| | Partit Popular | | Sergio Correas Ferrer | 621 | 32,11% | 4 (-2) |
| | Adelante San Miguel | | Mª Noelia García Mañogil | 193 | 9,98% | 1 (+1) |
| | Esquerra Unida-Seguim Endavant | | Bienvenida Campillo Lorca | 181 | 9,36% | 1 (-1) |
| | Ciutadans - Partit de la Ciutadania | | María José Costa Medrano | 159 | 8,22% | 1 (-1) |
| | Vots en blanc | | | 15 | 0,78% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 1.934 | 100 % | 13 |
| | Vots nuls | Vots nuls | Vots nuls | 59 | 2,96% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 1.993 | 60,69%** | |
| Abstenció | Abstenció | Abstenció | Abstenció | 1.291* | 39,31%** | |
| Total cens electoral | Total cens electoral | Total cens electoral | Total cens electoral | 3.284* | 100 %** | |
| Alcalde: Juan de Dios Fresneda Arquero (PSPV) (15/06/2019) Per majoria absoluta dels vots dels regidors (8 vots: 6 de PSPV, 1 d'Adelante i 1 d'EUPV) |||||||
| Fonts: JEC, JEZ Oriola, M. Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2019 l'alcalde de Sant Miquel de les Salines és Juan de Dios Fresneda Arquero del PSPV.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Manuel Torres Saez | UCD | 19/04/1979 | -- |
| 1983–1987 | Vicente Mañogil Llorca | PSPV-PSOE | 28/05/1983 | -- |
| 1987–1991 | Manuel Lorente Sáez | PSPV-PSOE | 30/06/1987 | -- |
| 1991–1995 | Manuel Lorente Sáez | PSPV-PSOE | 15/06/1991 | -- |
| 1995–1999 | Manuel Lorente Sáez Antonio Costa Tovar | PSPV-PSOE PSPV-PSOE | 17/06/1995 10/03/1998 | Dimissió/renúncia -- |
| 1999–2003 | Antonio Costa Tovar | PSPV-PSOE | 03/07/1999 | -- |
| 2003–2007 | Ángel Saez Huertas | PP | 14/06/2003 | -- |
| 2007–2011 | Ángel Saez Huertas | PP | 16/06/2007 | -- |
| 2011–2015 | Ángel Saez Huertas | PP | 11/06/2011 | -- |
| 2015–2019 | Ángel Saez Huertas | PP | 13/06/2015 | -- |
| 2019-2023 | Juan de Dios Fresneda Arquero | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

### Corrupció

El 13 de novembre de 2013, el Tribunal Superior de Justícia de la Comunitat Valenciana condemna l'Ajuntament de Sant Miquel de les Salines i la Generalitat Valenciana per un cas de corrupció urbanística. El TSJCV estima el recurs contenciós-administratiu interposat per l'Asociación de Vecinos San Miguel Arcángel i Amigos de Sierra Escalona contra l'aprovació del Pla General d'Ordenació Urbana i el declara nul per no haver-se sotmès a un procés d'avaluació ambiental estratègica, exigit per la Llei estatal 9/2006, perquè afecta part de la Serra d'Escalona, un espai natural protegit com a Lloc d'Interés Comunitari (LIC) i Zona d'Especial Protecció per a les Aus (ZEPA) de la Unió Europea.

## Notes

* ↑ Unió, Progrés i Democràcia (UPiD), que en 2015 tenien 2 regidors, s'integraren en les candidatures electorals de Cs en les eleccions de 2019.

## Referències

* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Albacete, Alicante, Almería, Araba-Álava». Butlletí Oficial de l'Estat, 160, 05-07-2019, pàg. 72.525 [Consulta: 29 abril 2020].
* ↑ Junta Electoral de Zona d'Oriola «Proclamación de candidaturas para las elecciones Locales de 26 de mayo de 2019» (pdf) (en castellà). Butlletí Oficial de la Província d'Alacant. Diputació Provincial d'Alacant [Alacant], 82, 30-04-2019, pàg. 61-65. edicte 4533 [Consulta: 28 juliol 2019].
* ↑ Ministeri de l'Interior. Govern d'Espanya. «Resultados provisionales 2019» (en castellà). Arxivat de l'original el 25 de juny 2019. [Consulta: 27 juny 2019].
* ↑ Ara. «Eleccions municipals 2019. Resultats a Sant Miquel de les Salines», 27-05-2019. [Consulta: 26 juny 2019].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. San Miguel de Salinas. Històric de Govern Local». Portal d'informació ARGOS. [Consulta: 17 novembre 2017].
* ↑ «La justicia tumba 40.000 nuevas viviendas en San Miguel de Salinas». El País, 22-01-2014.

## Enllaços externs

* Sant Miquel de les Salines - Lloc web oficial
* País Valencià, poble a poble, comarca a comarca, de Paco González, d'on s'ha extret informació amb el seu consentiment.